ועדת החוקה, חוק ומשפט, כנסת 15, פרוטוקול מספר 166, 2000-08-22 10:30

אמנון רובינשטיין: אני פותח את ישיבת הוועדה.

אמנון רובינשטיין: על סדר-היום שני צווים: צו סדר הדין הפלילי (עבירות קנס – מניעת רעש), התש"ס 2000, וצו סדר הדין הפלילי (ברירת משפט – מניעת רעש), התש"ס-2000.

אמנון רובינשטיין: נציגת המשרד לאיכות הסביבה, אנא הציגי את הנושא.

עו"ד נטע דרורי: מדובר בשני צווים שהאחד מהם קובע עבירות קנס לפי חוק למניעת מפגעים תשכ"א-1961וכן תקנות מכוחו למניעת מפגעים ומניעת רעש התשנ"ב-1992.

עו"ד נטע דרורי: העבירות מפורטות בתוספת לצו עבירות קנס והכללים שהינחו אותנו בקביעתן מבוססים על קביעת המחוקק בתיקון לחוק משנת 1997 ויש בהם מדרג שמבחין בין יחיד לבין תאגיד.

עו"ד נטע דרורי: בין היחיד לתאגיד יש כפל קנס וכפל נוסף לעבירה חוזרת ליחיד ולתאגיד.

עו"ד נטע דרורי: הפרטים הראשונים מתייחסים לפגיעה של רעש בלתי סביר כפי שנקבע בתקנות למניעת מפגעים (רעש בלתי סביר), ותקנות למניעת מפגעים (רעש בלתי סביר מציוד בנייה), משנת 1999 כאשר יתר הפרטים הם לפי תקנות מניעת רעש.

עו"ד נטע דרורי: הצו השני הוא צו ברירות משפט שקובע שכל העבירות לפי הצו הראשון יהיו עבירות קנס מסוג של ברירת משפט.

אמנון רובינשטיין: זו לא עבירה מינהלית?

עו"ד רות רוטנברג: בשלב זה לא.

אמנון רובינשטיין: בתקנות של מניעת רעש יש גם עבירות שלא קשורות בגרימת רעש אלא בהודעה על המזגן שגורם לרעש?

עו"ד רות רוטנברג: כן.

אמנון רובינשטיין: זה לא קצת אולטרה-וירס לחוק?

עו"ד רות רוטנברג: לא, כי בחוק מניעת מפגעים השר לאיכות הסביבה רשאי להתקין בתקנות וכללים גם הוראות בדבר מה שהוא רעש בלתי סביר או חזק וגם הוראות בדבר הצעדים שיש לנקוט כדי למנוע רעש.

עו"ד רות רוטנברג: אני רוצה להעיר שמדובר בהפרות שהן טכניות במהותן, כאלה שמצד אחד ניתנות למדידה ונוגעות בתקנות שקובעות סף של תקנים; ומצד אחר תקנות של מניעת רעש שקובעות קביעות עובדתיות, למשל שאחרי שעה מסוימת – 11 או 12 בלילה – לא להקים רעש; או לא לטלטל פחים באזור מגורים בשעות מסוימות; או לא לעשות שיפוצים ותיקונים בשעות מסוימות, דברים שקל לאכוף אותם באמצעות ההליך של ברירות משפט.

דורית ואג: מה עם השכנה שלי שבכל פעם שוכחת לנתק את האזעקה?

עו"ד רות רוטנברג: מס' 21 ברשימה: הפעלת מערכת אזעקה בנכס אחר, באזור מגורים, הגורמת לרעש.

אמנון רובינשטיין: "נכס" כולל מכונית?

עו"ד רות רוטנברג: לא.

אמנון רובינשטיין: אני מבין שהקנסות נעים בין 150 שקלים לבין 1,800 שקלים.

אמנון רובינשטיין: משרד המשפטים בדק את שאלת האולטרה-וירס.

אופיר פינס-פז: מי יאכוף את התקנות האלה?

יצחק גורן: יאכפו את זה גורמי האכיפה, קרי המשטרה שמקבלת היום בכל חודש אלפי תלונות ואין להם אמצעי אכיפה וברירות קנס אלה יתנו לה כלי לכך וגם פקחי המשרד לאיכות הסביבה, כ-50 פקחים.

יצחק גורן: יש לנו כ-4000 תלונות לחודש.

עו"ד רות רוטנברג: יש לנו היום מערך אכיפה של חוק שמירת הניקיון וזה עובד באמצעות שני הגורמים שהוזכרו.

עו"ד רות רוטנברג: המשטרה יכולה להגיש ברירת משפט אל-אתר, תופסים קבלן ששופך פסולת וקונסים, אותו הדבר פה.

עו"ד רות רוטנברג: פה נוכל להפעיל גם את הציבור שמתלונן למשרד כאשר יש לנו שני קציני משטרה שמוציאים ברירות משפט, הודעות לתשלום קנס, על סמך תלונות שבודקים וחוקרים אותן.

עו"ד רות רוטנברג: המשטרה תתגייס במיוחד כי היא מקבלת אלפי תלונות.

אופיר פינס-פז: איך אתם מגדירים רעש?

אמנון רובינשטיין: החוק קובע את זה.

אמנון רובינשטיין: תני לי דוגמה של רעש.

עו"ד רות רוטנברג: יש רעש נמדד בלתי סביר שיש לגביו תקנים, למשל אזעקות.

עו"ד רות רוטנברג: יש רעש שלא משנה באיזו עצמה הוא ובלבד שהוא מפריע למי שנמצא בקרבת מקום, רעש מבית-מגורים, מדיסקוטק בשעות הלילה.

עו"ד רות רוטנברג: הבחנו בדברים כאשר בין שעה 11 ל-12 זה קנס קצת יותר נמוך, מ-12 בלילה ועד 6 בבוקר זה קנס יותר גבוה.

עו"ד רות רוטנברג: אם מישהו צופר מתוך רכב עד היום אי-אפשר היה לעשות נגדו כלום ועכשיו הוא יקבל הודעה.

אמנון רובינשטיין: אם לוקחים את ענין הרעש ברצינות הוא צריך לשלם קנס או לעמוד למשפט ולומר: לא ביצעתי את העבירה.

אמנון רובינשטיין: אני מקבל בברכה את השרה לאיכות הסביבה.

אמנון רובינשטיין: את רוצה לומר משהו?

דליה איציק: מבדיקה שעשיתי במשרד שלי לפני חצי שנה בסקר עומק שלא פורסם שאלנו את הישראלי: מה מפריע לך באיכות החיים שלך?

דליה איציק: הניקיון היה במקום ראשון, הרעש היה במקום השני או השלישי.

דליה איציק: אנחנו חיים פה בארץ ויודעים שכשמישהו מדליק רדיו הוא בטוח שהוא צריך להדליק אותו גם בשביל השכן, אנחנו מכירים את זה מהצופרים ומאין ספור תלונות.

אמנון רובינשטיין: אמרו לי כאן שיש 5000 תלונות בחודש.

דליה איציק: אנחנו עושים עכשיו צעד ענק, יתנו ברירת קנס במקום, דבר שלא היה קודם.

דליה איציק: אם נלווה את זה בהסברה נוספת פעם אחר פעם ובקמפיין רחב יחד עם מעשים נוספים שאנחנו מתכוונים לעשות אני מאמינה שזה צעד גדול בתחום הזה.

דליה איציק: אדוני היושב-ראש, אני רוצה להודות לך על שני דברים גדולים מאוד שעשית: השילוש והריבוע של הקנסות.

אמנון רובינשטיין: אומרים לי שזה כבר השפיע.

דליה איציק: קנסנו 70 תחנות דלק בעשרות אלפי שקלים, לא אוותר להם.

דליה איציק: מהחודש הבא תהיה משטרה שתצא לדרך, נשכור כ-50 שוטרים שיראו אותם בכל מקום עם ניידות ירוקות.

דליה איציק: מסתבר שאם אתה לא אוכף ולא פוגע באזרח המזהם או באזרח המרעיש אתה לא עושה דבר.

דליה איציק: יש לנו את חוק הניקיון שחבר-הכנסת אמנון רובינשטיין הוביל אותו בצורה יפה מאוד כששילשנו וריבענו את הקנסות וכבר יש בו תוצאות, עכשיו אנחנו עוסקים ברעש ואנחנו הולכים לקראת נושא הזיהום.

דליה איציק: ילדי ישראל סובלים מבעיות אסטמה נשימתיות במקום השני בעולם.

אמנון רובינשטיין: בעיקר מזיהום רכב.

דליה איציק: אם צריך לתת לילד זריקה בטיפת חלב בתל-אביב, השעתיים שבהן האמא חושפת את הילד גורמות לו נזק כבד.

אופיר פינס-פז: אני מוטרד מהניסיון לנצל לרעה את התקנות האלה כשמישהו ירצה להגיש תלונה נגד אחר בגלל סכסוך ביניהם.

אופיר פינס-פז: קל מאוד לעשות בזה שימוש לרעה.

אמנון רובינשטיין: בכל דבר מסוג זה יש חשש של ניצול לרעה.

אמנון רובינשטיין: ישראל היא מדינה קטנה וצפופה ותהיה יותר צפופה, על פיסת הים התיכון הקטנה יהיו בקרוב 20 מיליון איש.

אמנון רובינשטיין: כל מי שמבקר בישראל מציין שהיא ארץ על תקן מערבי פרט לשני דברים – ניקיון ורעש.

אמנון רובינשטיין: אם נקבל תלונות על ניצול לרעה נחזור ונדון בזה בכל עת.

אמנון רובינשטיין: בהזדמנות שיש לנו שלושה חברי כנסת אני רוצה להצביע.

אמנון רובינשטיין: מי בעד אישור שני הצווים?

אמנון רובינשטיין: הצבעה שני הצווים אושרו

אמנון רובינשטיין: שני הצווים אושרו פה אחד.

ראובן ריבלין: זו הפעם היחידה שלקואליציה היה רוב.

דליה איציק: חבר-הכנסת רובי ריבלין, אני מוכרחה לומר שבענין איכות הסביבה כייף לראות שאין קואליציה ואופוזיציה, אין חוק אחד שרציתי להעביר ולא הצלחתי.

דליה איציק: אדוני היושב-ראש, אני מודה לך על המודעות לנושא ועל הטיפול בענין.

דליה איציק: אנחנו נעשה כמיטב יכולתנו.

אמנון רובינשטיין: אני מקווה שנראה תוצאות.

אמנון רובינשטיין: אני רוצה להעיר הערה.

אמנון רובינשטיין: בכנסת הקודמת קיבלנו בוועדת הכלכלה תקנה שמאפשרת לאנשים חרשים לנהוג.

אמנון רובינשטיין: ביקשנו ממשרד התחבורה שיתן לכך ביטוי כדי שהציבור ידע שאין טעם לצפור, יש אלפי נהגים שהם כבדי שמיעה וגם חרשים.

אמנון רובינשטיין: משרד התחבורה לא ביצע את זה.

אמנון רובינשטיין: אולי תבואו אתם בדברים כדי שהם יבצעו את זה ואולי זה ישפיע על ציבור הנהגים.

אמנון רובינשטיין: אני מודיע שמשרד המשפטים והמשרד לאיכות הסביבה מבקשים להאריך את תקופת הכניסה לתוקף של הצו הראשון מ-30 ל-60 יום ובכפוף לכך שני הצווים אושרו.

עו"ד רות רוטנברג: המנכ"ל רוצה שזה יהיה 45 יום.

אמנון רובינשטיין: אני לא יכול לעשות זאת אחרי ההצבעה.

אמנון רובינשטיין: אחרי שנתגלעו חילוקי דעות בין נציגי המשרד נחזור להארכה של 30 יום לתקופת הכניסה לתוקפו של הצו הראשון ולא 60 יום.